open-index/open-wikipedia-markdown huggingface dataset:
Gaitan Bresci

El **Gaitan Bresci** (Coiano 1869 - Porto Santo Stefano 1901) l'era on tessidor a Praa in dove ch'el organizava sciòperi e agitazion. In del 1897 l'è emigraa in America, in dove che l'è entraa in contatt cont i idei anarchich. Quest fatt l'è staa decisiv in l la soa decision de tornaa in Italia per coppà el Re Umbert I. Tornaa donca in del mes de giugn del 1900, el 29 de luj el riessiva in del sò intent a Monza. Condanaa a l'ergastol, i guardij han dii che el Bresci el s'è mazaa in preson, ma la so mort a l'è on mistee.
Segonda Guerra de Indipendenza italiana

La **Segonda guerra de indipendenza italiana** l'è staa on conflitt che gh'è staa in del 1859.

## Storia
Dopo i accord de Plombières, el Regn de Sardegna l'eva scominciaa a provocà l'Austria per fà s'cioppà la guerra, indove che i Frances aveven proness de intervegnì. In d'on famos discors al Parlament sardagnoeu del genar del 1859, el re Vittori Emanuel II l'eva ditt che 'l podeva minga restà lì bell quiett senza scoltà quei che vosaven de dolor in tutta l'Italia occupada di Austriegh. Tutti quei che ghe daven contra a l'Austria podeven semper trovà on sitt indove sgondes in Piemont.

L'Austria la ciamava al Regn de Sardegna in scus cont on ultimatum che 'l Cavour l'ha respingiuu; inscì, el 26 de april, la guerra l'è s'cioppada. I Austriegh hann taccaa e 'l duu de magg hinn entraa a Vercei, el pont pussee innanz de la soa vanzada. Inveci de andà innanz per Turin de fatt s'hinn fermaa perchè i Piemontes even lagaa i risai, de modo che l'esercit nemis el podeva minga vanzà svelt. I Piemontes s'hinn minga retiraa a Turin, come che 'l saria staa logigh, ma s'hinn fermaa sui coll del Monferraa, pront a colpì i nemis in sul fianch se i avessen provaa a vanzà. Intrattant gh'è rivaa el Napoleon III a dàggh ona man ai Piemontes.

Intant che i Piemontes tegniven occuppa el nemis, i Frances riessiven a passà el Tisin e 'l 4 de giugn, a Magenta, ghe daven ona gran sconfitta ai tognitt; inscì, quatter dì dopo, i duu re leaa hann poduu entrà insemma a Milan. La guerra l'è segutada e 'l 24 de giugn gh'è staa i vittori de Solferin e San Martin: a l'è staa chì che l'è nassuda l'idea de ona cros rossa internazional, quand che i dottor curaven i ferii de tutt i part.
Minga content de come l'è che l'andava la guerra, e dopo d'avè sentii che 'l sò popol el vedeva maa l'operazion, el Napoleon III l'ha deciduu de fermàss senza taccà el Venet (come che inveci eren i pian al princippi de la guerra) e l'ha firmaa l'armistizzi de Villafranca (vundes de luj). I Austriegh s'hinn refudaa de recognoss la Lombardia al Piemont, inscì a november la Pas de Zurigh la confermava la cession de la Lombardia a la Francia; lee poeu l'ha passada al Piemont.

Intant ona motta de statt piscinitt in del centro de l'Italia hann faa di plebisciti per scernì se giontàss o nò cont el Regn de Sardegna: i sì hann vinciuu de brutt, inscì el Piemont el s'è vist grandì de tant el sò territori, anca foeura di sò intenzion. In del 1860 poeu el Garibaldi (che cont i sò omen l'eva giamò faa di operazion militar in del nord de la Lombardia) l'è partii per el Sud Italia con la soa spedizion di Milla, che l'ha portaa a conclusion 'sto period del Resorgiment.
Vercèj

**Vercej** (Italian: *Vercelli*; Piemontes: *Vërsèj*; Vercelles: *Varséj*; Frances: *Verceil*; Latin: *Vercellæ*) l'è ona citaa de 46.000 abitant che la se troeuva a medà strada in tra Milan e Turin. L'è la capital de la soa provincia, famosa per l'agricoltura e per i bellezz de la Valsesia.

L'è ona città antiga con di ges famos; in particolar la Basilica de Sant Andreja, del dusent, e la Cattedral de Sant Usebi.

L'è el pussee important center in de l'Euròpa per la coltivazion e la comercializzazion del ris, e in de la provincia se produss on vin famos, el Gattinara, che 'l se recava di ugh de tip Nebbiolo che localment vegnen ciamaa *Spanna*.

La specialità gastronòmica de la città l'è on piatt de ris cont i fasoeuj ch'el se ciama *[[Panissa]]*.

## Vos corelaa

* Arcidiocesi de Verséi
* Castell Viscontee de Vercej
* Dialet verceles
* Stazion de Vercej
Éla

Chèsta pagina la sèrf per catà fò ol nòm giöst e tràs fò de l'imbròi:

*Éla d'Ada
*Éla d'Almé
*Éla de Sère
*Éla d'Ògna
Armando Diaz

L**'Armando Vittorio Diaz** (Napoli, 1861 - Roma, 1928) l'è staa on militar  e senador italian.

Militar de carriera, ai temp de la guerra cont i Turch del 1911 l'era colonnell e 'l conandava el reggiment de fanteria quell de 93.
Quand che l'è s'cioppada la Prima Guerra Mondial, l'era addett al comand supremm come capp di operazion. In del giugn del 1916 l'è staa promovuu a tenent general e l'ha ciappaa el comand de la division quella, e poeu del corp d'armada quell de 23.

In de la sera del vott de november del 1917, duranta la desfada de Caporett, l'è staa ciamaa a capo del statt maggior de l'esercit al post del general Luigi Cadorna. Ciappaa sù quell che 'l restava de l'esercit, l'ha organizzaa la resistenza in sul Mont Grappa e in sul Piav.

In del 1918 l'ha portaa l'esercit italian a la vittoria in de la Battalia de Vittorio Veneto, e l'ha poeu dettaa el famos Bollettin de la Vittoria, indove che 'l se diseva che i trupp austriegh s'eren retiraa in desordin denanz a l'esercit italian che 'l tirava innanz.

A la fin de la guerra el general Diaz l'è staa nominaa senador del re Vittori Emanuel III e, in del 1921, l'ha ricevuu el titol de *Duga de la Vittoria*; el Benito Mussolini l'ha faa vegnì minister de la guerra e, in del 1924, el gh'ha daa el titol de Maresciall d'Italia.
Giuseppe Siccardi

El cont **Giuseppe Siccardi** (Verzuolo, 1802 - Turin, 1857) l'è staa on famos omm de legg e politigh piemontes.
El partegniva a la Cort de Cassazion del Regn de Sardegna, e in del 1849 l'è staa mandaa a Roma del Papa per fà in moeud de cambià el Concordaa.
Già che 'l gh'è riessii nò, el s'è faa nominà senator e poeu minister de giustizia, e inscì l'ha faa provà i legg che porten el sò nomm (Legg Siccardi) per limità el poder de la Gesa in del regn. In del 1851 l'è tornaa in Cassazion.
Legg Siccardi

I **legg del Siccardi** hinn staa provaa del Parlament sardagnoeu el noeuv de april del 1850.
I legg prevedeven l'abolizion del foro ecclesiastigh de la immunità del clero, la riduzion di fest religios e l'abolizion di penai per minga 'vèggh osservaa.
I cattoligh eren contrari de brutt, ma 'sti legg chì hann permettuu la politiga liberal del Cavour di ann dopo.
Roeusa di vent

La **roeusa di [[vent]]** a l'è on circol che 'l marca i 32 direzion e che la divid pu o manch la voeulta de l'orizont.

In di cart de navegazion la se representa con 32 direzion giontaa per on'estremità, intant che l'altra la segnala la direzion sora el circol de l'oriziont. De soravia a gh'è on fior de lis cont el qual semm usa a a representà el nord, fatt documentaa a partì del XVI secol; el fior de lis el nass de la forma de la "T" che se dovrava per marcà la provenienza de la tramontana. De l'istessa manera, l'est se soleva marcà con la "L" de *[[levant]]*, o anca cont ona cros che la indicava la direzion indove la se troeuva Gerusalemm.

La roeusa di vent l'è anca on diagramma che 'l representa l'intensità del vent in di diferent setor in di quai se divid el circol de l'orizont.

I nomm di vent e i sò direzion hinn
* **[[Tramontana]]** (N)
* **[[Grecal]]** (NE)
* **[[Levant]]** (E)
* **[[Siarocch]]** (SE)
* **[[Mezdì]]** (S)
* **[[Libecc]]** (SO)
* **[[Ponent]]** (O)
* **[[Maestral]]** (NO)

## Vos corelaa
*Vent
## Ligamm de foeura
* I nom di vent in di Paes Catalan, sura una zica rösa di vent.
Republica Cispadana

Dopu de avee fondaa in del 1796 la Republica Transpadana, al principi del 1797 Napuleoon l'haa metuu insèma i cità de Bulogna, Feràra, Mòdena e Regg Emilia per fondaa anca la Republica Cispadana, che l'ha gh'aveva anca lee, cume la republica surèla, el tricolor bianch, ross e vert per bandera naziunal.

La republica Cispadana la gh'ha avuu una vita curta, perchè in del'istess ann, el 17 de luj, i dù republic se sont unii per formaa la Republica Cisalpina.
Republica Piemontesa

Dopu che cont l'armistizi de Cherasch el Re Vitori Amedeo III l'era staa costrett a dagh al Napuleoon Nizza, la Savoja e tutt i fortess de confin, el 10 de setember del 1798 a Turin la vegniva proclamada la Republica Piemontesa, e i Savoja gh'aveven de scapaa a Cajari in Sardegna. Chela republica lì l'è durada solament poch mes: el 20 de giugn del 1799 i trupp austriach e russ scunfigeven i francees e portaven ancamò in sul tròn a Turin i Savoja cont el Carl Emanuèl IV.
Un ann dopu, cont la vitoria de Marengo, i frances ij turnaven ancamò e rifundaven quèla che l'è divegnida Republica Subalpina.
Republica Subalpina

Dopu de la bataja de Marengo el Napuleoon l'è turnaa a guvernaa in sü l'Italia nord ucidental, e el 20 de Gjügn del 1800 l'ha furmaa la Repüblica Sübalpìna in sül territori de la precedenta Repüblica Piemuntesa. Furmalmeent la se tratava de una repüblica independenta; de fatt gjamò in del 1801, a Marz, l'esèrcit sübalpìn el vegniva incurpuraa in de quell frances, e dəspöö un quaj alter mees tüta l'administraziun a l'era in di man di frances. La repüblica l'è düràda fina el 11 de Setember del 1802, quand l'è stada annèssa a la Francia.

La Repüblica Sübalpìna l'è regurdada di nümismàtich perchè l'è stada la prima in Italia a cuniaa muneed segunda el sistèma decimal, inscì cumè se faseva gjà a l'èpuca cunt el Franc frances.
Peder Verr

El **Peder Verr** (Milan, 1728 - Ornagh, 1797) a l'è stad un scritor, filosof, economista e om politegh italian, in tra i pussee important esponent de l'inluminismo lombard. In del 1764 l'ha fondad a Milan cont el fradell Lissander e cont el Ceser Beccaria, l**[[Academia di Pugn]]'' e el sgiornal reformador ''Il caffè'' ([[1764]]-[[1766]]), in sul modell del ''Spectator'' ingles. L'ann inanz l'haveva fad un proget de reforma ministrativa, e in del [[1765]] a l'è stad ciamad a fà part del ''Consej Suprem de Economia publega''. In tra el [[1780]] e el [[1786]] a l'è stad president del ''Consej Cameral''.

==Penser==
La soa oeuvra pussee importanta a l'è ''Meditazzion in su l'economia politega'' del [[1771]], indove el Verr el ciapa ideje del [[Cesar Beccaria|Cesar Becaria]] e del filosof [[Scozia|scozzes]] [[Henry Lloyd]] e l'anticipa quei del [[Adam Smith|Smith]]. Oltre oeuvre famose inn stade ''Osservazzion in su la tortura'' del [[1777]], indova che el ciapa dei ideje del ''Di delit e di pene'' del [[Ceser Beccaria|Becaria]], e una ''Istoria de Milan'' del [[1783]]. A nivell economegh el sostegn la teoria [[Mercantilism|mercantilistega]] del mercad sarrad, in del ''Element de comerci'' del [[1760]], per poeu passà a una ideja de total [[liberism|liberismo]] economegh, in del ''Riflession in sui lesg de vincol soratut in del comerci di forment'' del [[1769]] e publegad in del [[1796]]. A nivell etich el Verr el ciapa ispirazzion del [[Jean-Jacques Rousseau|Rousseau]], e in del ''Meditazzion in su la contentezza'' del [[1763]] el sostegn che la contentezza la vegna de l'equilibri in tra i noster desideri e i nostre possibilità, ma a diferenza del filosof frances, el dis che la poeu vegnì domà de un progress coltural e che donca la sia per i omen virtuos e minga cont un tornà a la condizzion naturala. In del ''Discors in su la natura del piasé e del dolor'' del [[1773]], citad del [[Immanuel Kant|Kant]] in de l**Antropologia pramatega*, el se ispira ai *idéalogues* e el scriv una teoria negativa del piasé, indova che el stà ben a l'è una sospension del dolor, che l'è donca l'unega sensazzion de la realtà; de fat el filosof lombard el sostegn che i sensazzion, bone e minga, inn el resultad de la speranza e del timor, ma desgià che la speranza l'è per l'om la probabilità de viver mej in del futur, questa la gh'ha in sè un calà de un ben in del present e l'è donca el resultad de un mal. Per el Verr anca i bei art gh'hann la midema origen, perchè per lu l'art la dis nagot ai omen content, ma la parla a quei sgiò de corda. In sostanza, l'insema di dolor a l'è pussee grand de quell di piasé e el dolor a l'è el motor de tut el sgener uman.

==Bibliografia==
**Enciclopedia Garzanti di Filosofia,'' Garzanti Editore

## Alter progett
William Bentinck

**William Henry Cavendish Bentinck** (Busltrode 1774 - Paris 1839) l'è staa Governadur general del Bengala del 1828 al 1833, e de l'India del 1833 al 1835. L'era un nòbil che el simpatizava per i liberaj, e l'ha faat divers innovazion in del Govèrno de l'India, come la pruibiziòn de brusaa i miee rimast vèduv. In del 1814 l'era rapresentant ingles a Genua e l'haa promovuu la segunda nasida de la Republica Ligura.
Republica Transpadana

Quand i frances de Napuleoon hiin entraa en Lombardia in del 1796 (Milàn l'è stada ciapada el 15 de magg) haan unii ed Ducà de Milan cont quel de Mantua in d'una republica che la s'è ciamada **Transpadana**. El di 11 de otober Napuleoon el confermava el triculur ch'el saria divegnuu la bandera taliana come bandera de la noeva republica. L'ann dopu, al 17 de luj, la republica Transpadana la s'è unida con la Republica Cispadana per formaa la Republica Cisalpina che la saria divegnuda in del 1802 Republica Taliana e in del 1805 Regn d'Italia.
Pas de Presburgh

La **Pas de Presburgh** l'è staa on trattaa de pas ai temp di guerr napoleonigh.

El 26 de dicember del 1805 a Presburgh (incoeu *Bratislava*), dopo la vittoria napoleoniga a Austerlitz, la se firmava ona pas segond la qual el Veneto el passava de l'Austria al Regn Italigh. L'Austria la doveva ancà lassà perd ogni pretesa sora i statt todesch; on quai de lor, compagn de la Baviera e 'l Württemberg, vegniven grandii e faa diventà dugaa indipendent (anca se in realtà eren sotta el controll frances).
Quell trattaa chì l'ha anca segnaa la fin del Sacher Roman Imperi.
Bataja de Waterloo

La **Bataja de Waterloo**, el 18 de giugn del 1815, l'è stada l'ultima combattuda de Napoleon, e l'è stada ancasì vuna dij pussè sanguinos del XIX secol.

L'è durada vòtt or, e in quel period gh'hinn staa 48.000 mòrt. L'è stada in fra i camp e i fattorii de Waterloo, in Belgi, in dove che l'esercit de Napoleon el s'è scontraa cont i Ingles del Wellington. El Frances l'èra segur de vincc, e a l'inizzi el pareva che dovess andà inscì, ma i attach de la la cavalarìa francesa hinn staa contegnì de l'artiglieria inglesa. Anca el teren fangos (l'aveva piovuu tùtt el dì prima, e anca el dì de la bataja el temp l'era brutt) l'ha rallentaa l'attach frances.

I sòrt de la bataja hinn rimast incert finna a quand l'è rivaa l'esercit prussian comandaa del general Blücher. El Napoleon el voreva divid i sò avversari per combattij separatament, e l'aveva cercaa de blocaa el Blücher senza riessiv. El se spetava minga però l'ariv di Prussian e el sò esercit, fòrt de 120.000 òmen e 374 cannoni el s'è trovaa de front complessivament 223.000 òmen e 500 cannoni.

La bataja l'ha signaa la fin di Cent Dì e in generaò de tutta l'etaa napoleònega. On quai de dì dòpo el Napoleon el s'è consegnaa ai Ingles. Lor l'hann esiliaa in de l'isola de Sant'Elena, indove l'è mòrt ses agn dòpo (5 mâgg del 1815).
Sant'Elena (isola)

**Sant'Elena** l'è on'isola de l'Ocean Atlantich center-meridional, situada a 15°55' di latitùden sud e a 5° 42' di longitùden ovest. La se troeuva à 1900 km de la còsta de l'Angola.

## Territori
L'isola la s'estend per 16 km de lunghezza e 12 de larghezza masima, cont ona superfiss de 122 km2. L'isola a l'è de origin volcaniga, costituida de la part emergiuda d'on vecc volcan sotamarìn, cont el cradèr che 'l và giò drizz in sul mar de tri ladi, mentra che el quart lado el se troeuva al nivell del mar. La montagna pussee alta l'è el *Diana's Peak*, che el riva a 824 m, de dove vegnen giò vers el mar dij vallaa strett e ripid.

## Clima
El clima, che l'è influenzaa de la corent fregia del Bengala e dij alisei, l'è putòst fregg, cont precipitazion normaj.

## Vegetazion
La vegetazion l'è minga abondanta ma i zònn pussee bass hinn staa rimboscaa cont dij piant che s'hinn importaa.

## Fauna
Anca la fauna l'è puttost povera. Carateristich de l'isola l'è on osèll, l' *aegialitis Sanctae Helenae*.

## Stòria

L'isola l'è stada discoverta el 18 de agust del 1502 del navigator portughes João da Nova Castella che l'ha batezada cont el nòm de la santa de quèl dì: Sant'Elena. L'isola l'era disabitada.
Dòpo de vess stada brevement in dij man olandes, in del 1659 l'è stada ciapada dij Ingles che gh'han postaa dij abitant bianch e dij s'ciav. Del 1815 al 1821 l'è stada la galera del Napuleon che l'è staa anca sepelii finna al 1840 quand el còrp l'è staa riportaa in Francia.
Al dì d'incoeu Sant'Elena l'è ancamò una colònia inglesa, da la qual i a dipenden anca i isoli de Ascension, Tristan da Cunha e Gough.

## Economìa
L'agricultùra l'è la bas econòmega de l'isola, almen in dove el terren volcanich el permett.
La coltivazion principal l'è quèla dij pòmm de tera. A gh'è anca l'alevament bovin, ovin, caprin e de animaj de cort. In del ocean se pesca cont profitt.

## Cità principaj

Capital de l'isola l'è Jamestown, situada in su la còsta à la baas de una strèta val. In Jamestown a gh'è l'unich pòrt de l'isula. Alter villagg famos l'è Longwood, situaa a 500 m. de altèza, indove che l'è staa tegnuu presonee el Napoleon.

## Ligamm de foeura
*Sitt offizzial

## Alter progett
1900

El **1900** a l'è 'n ann del secol quell dedesnoeuv.

## Cossa l'è sucedud

## Chi l'è che l'è nassud

## Chi l'è che gh'è mort

## Alter proget
Mantus

**Mantus** a l'era el Dia etrusch de l'oltretomba. A l'era disegnaa comè on satir cont on gran martell. De lù l'haa ciapaa el nòmm la cità de Mantua.
Battalia de Austerlitz

La **battalia de Austerlitz** l'è stada voeuna di battali pussee important di guerr napoleonigh.

L'è stada combattuda arent a Slakov, Muravia in quella che al dì d'incoeu l'è la Repubbliga Ceca, el duu de dicember del 1805. El Napoleon l'ha sconfiggiuu i esercit de la terza coalizion (austriegh e russ).
Dopo de la battalia, la s'è firmada la Pas de Presburg.

L'è conossuda anca 'me la *Battalia di trii imperador*.
Giacobinism

I **giacobin** hinn staa on grupp politich de la rivoluzion francesa. I eren member de l'associazion cont l'istess nòmm nassuda a Paris a l'epoca de la rivoluzion. Han ciappaa el nòmm del convent di Giacobin, in dove che se trovaven i monarchich costituzionalista, ma in de l'estaa del 1791 hinn passaa cont i repubblican sòta la guida del Maximilien Robespierre e del Pétion. Casciaa i fojant e i girondin, i giacobin aleaa cont i montagnard eren staa el sostegn del Robespierre. La reazion del Termidòr (27 de luj del 1794) l'ha segnaa la soa sconfitta.
Benedetto Cairoli

El **Benedett Cairoli** (Pavia, 1825 - Napoli, 1889) l'è staa on omm politigh italian.
A l'era mazzinian e l'ha tolt part ai campagn del 1848, 1859, 1860 e a la preparazion di agitazion del 1853.
In del 1861 l'è staa eleggiuu deputaa e 'l s'è miss a sinistra. L'è staa con l'Agostino Depretis, e poeu in del 1876 l'è 'ndaa a l'opposizon e infin l'è staa dò voeult (1878 e poeu 1879-1881) president del consili.
L'è staa accusaa de vess staa debol contra i moviment democratigh, in particolar vers la Francia, quand che quella l'ha trasformaa la Tunisia in d'on protettoraa.
Laon

**Laon** (*Laudunum* in Latin) l'è ona città de la Francia del nord cont ona popolazion de 26.600 personn.
## Geografia
Laon la se troeuva in de la region de la Piccardia, in del departiment de l'Aisne.
## Storia
La città veggia, fada sù in scima a on coll isolaa in d'ona region fertil, la se trovava probabilment là indove 'l gh'era la città celtiga de Bibrax, incontrada del Ceser in del 57 prima de Crist.
Ghe viveven i Remi. Ai temp di Roman e poeu in del Medioev l'è stada ciamada *Laudunum*, *Lugdunum Clavatum*, *Laudunensis* e *Laodunum*, toponim che conserven la radis celtiga *dun*, che la voeur dì "fortezza". La città la mostra anca al dì d'incoeu i segn del sò passaa medieval, perchè ai temp di Franch l'è stada on sitt important.
A partì del 496 fina a la Rivoluzion Francesa l'è stada anca la sede de ona diocesi (inveci adess la partegn a la diocesi de Soissons) bella importanta, perchè 'l sò vesch el gh'aveva el titol de "para de Francia". Per i sò fortificazion, el coll de Laon l'è ciamaa *montagna coronada*.
La se trovava anca in la Via Francigena e, in del viagg del Sigerigh, l'è ciamada *Mundlothuin*.

Laon l'è stada sitt de on fracch de episodi de guerra. L'è stada sediada de Luis IV de Francia, che gh'è mort presonee in del 953; l'è stada sediada de Ugo Capee in del 988, e poeu anca ai temp de la Guerra di Cent Ann; la s'è trovada in mezz ai guerr religios frances, col stà de la part di cattoligh; e poeu, ai temp di guerr napoleonigh, l'ha viduu Napoleon perd contra i Prussian (1814); in del 1870 l'è stada sediada di Prussian; ai temp di dò guerr mondiai l'è gh'ha avuu on fracch de dagn.
## Gent de Laon
*San Genebald.
*Anselmo de Laon.
*San Remis.
*Jean Mathieu Philibert Sérurier.
## Gemellagg
* Soltau, Germania.
* Winchester, Regn Unii.
Gebhard Leberecht von Blücher

**Gebhard Leberecht von Blücher**, principp de Wahlstatt (Rostock, 16 de dicember 1742 - Krieblowitz, 12 de settember 1819) l'è staa on militar prussian.

A l'è nassuu in d'ona famiglia de tradizion militar, ma l'ha spartii la soa carrer tra la vita in divisa e 'l mestee de padron de terr.
Entraa in de l'esercit svedes, l'ha combattuu trii campagn contra i Prussian del Federigh el Grand; faa presonee in del 1760, l'è passaa de la part del nemis, e l'è vegnuu on soldaa leal ma pocch controllabil. In del 1773 el s'è retiraa e l'è tornaa ai sò camp, ma l'è staa riciamaa on quai ann dopo per combatt contra la Francia.
I Frances ghe staven talment in sul stomegh che quand el s'è trattaa de combatt contra el Napoleon l'ha mollaa i camp del tutt, carigh d'odi per el nemis.
In de la campagna del 1806, dopo el disaster prussian de Auerstädt, el Bonapart l'ha voruu che 'l Blücher el se retirass ancamò de l'esercit ma, quand in del 1813 la Prussia l'è tornada a combatt, l'è staa riciamaa, cont el August Neidhardt von Gneisenau 'me aiuttant.

Blücher l'ha combattuu con ferocia a Lützen, Bautzen, Katsbach e Lipsia, e poeu in de l'invasion de la Francia del 1814. Chì però l'è staa battuu del Napoleon a Champaubert, Montmirail, Château-Thierry, Vauchamps e a Craonne; ma a la fin la Prussia la gh'è riessida a sconfigg l'imperador a Laon.
Quand el Napoleon l'ha 'bdicaa, Blücher l'è tornaa anmò 'na voeulta ai sò camp; ma quan che 'l Bonapart l'è tornaa indree, anca lù el s'è tiraa minga indree, e l'è tornaa a comandà l'esercit Prussian. L'è staa battuu a Ligny, ma l'è riessii a rimett insema i tocch del sò esercit per rivà in sul pussee bell a Waterloo a taccà de sorpresa l'ala destra di Frances, col segnà inscì la fin definitiva del Bonapart.
Battaja de Brienne

La **battaja de Brienne** la s'è combattuda el 29 de genar del 1814.

Menter ch'i sò nemis entraven i Francia in vari direzion, el Napoleon l'eva programmaa de taccài vun per voeulta. Per primm, el 29 de genar del 1814, l'ha taccaa, con 30.000 omen, i 25.000 Prussian del Blücher a Brienne-le-Château.
L'assalt di soldaa frances l'ha costringiuu i Prussian a la retirada, dopo d'avè perduu 4.000 omen.
Horatio Nelson

L' **Orazzi Nelson** (Burnham Thorpe, 1758 - Trafalgar, 1805), viscont e ammiraj ingles, el s'è miss in mostra in di guerr contra la Francia revoluzionaria e contra el Napoleon.
In del 1798 l'ha traa giò la flotta francesa denanz de la costa de Abukir, poeu l'è andaa a Napoli a comandà la repression contra i omen de la Repubbliga Partenopea, creada di Frances in del 1799.
In del 1803 l'è staa nominaa comandant de la flotta inglesa del Mediterrani e, in del 1805, al largh de Trafalgar, l'ha battuu ancamò el Napoleon, col lassàggh però la pell a la fin de la battalia.
Lissander I de Russia

El **Lissander I Pavlovič Romanov** (russ: Александр I Павлович Романов/*Aleksandr I Pavlovič Romanov*; 1777-1825) l'è staa on imperador de la Russia.
L'è staa amis di frances per on poo temp, ma dopo de la mort del Duca d'Enghien, l'ha tolt part a la terza coalizion contra el Napoleon. El sò esercit l'è staa battuu a Austerlitz, Eylau e Friedland, ma lù l'è tornaa a vess ancamò amis di Frances dopo d'avè incontraa el Bonapart a Tilsit.
L'ha deciduu inscì d'entra denter al sistema continental de scambi contra i Ingles, ma el s'è pentii quand che l'ha vist che l'economia russa l'era danneggiada per minga podè commerciaa con quei là.

Quand el Napoleon l'ha s'ceraa l'esercit al confin con la Russia (1812), lù el s'è minga stremii, e l'ha refudaa de parlàggh anca dopo che Mosca l'era finida in man di Frances. Ma quand l'imperador frances el s'è retiraa, el Lissander I l'è tornaa a vess sò amis, e quest l'è succeduu anca dopo i Cent Dì, quand l'ha spingiuu per limità la vendetta prussiana contra la Francia.

## Alter progett
Battaja de Borodino

La **battaja de Borodino** l'è stada combattuda el sett de settember in tra i Frances del Napoleon e i Russ comandaa del general Michail Illarionovič Kutuzov. Borodino el se troeuva a 120 chilometer de Mosca, e 'l sitt l'era ideal per difendes.

El Kutuzov l'ha sistemaa i sò 120.000 omen e i sò 640 cannon per spettà i Frances che rivaven con 133.000 omen (quell che l'era restaa di 500.000 partii trii mes prima) e 587 cannon.
El maresciall Louis Nicolas Davout el gh'aveva suggerii al Napoleon de taccà in sù on fianch, ma l'imperador l'ha preferii taccà frontalment, per podè batt i Russ ona voeulta per tutt in d'ona battalia general.

Al princippi el somejava che avarissen vinciuu i Frances, ma quand i Russ hann faa vegnì i reserv, l'ha situazion l'ha taccaa sù a mudà.
A la fin de la mattina, on attacch in sù i fianch del general Gioacchin Murat, l'ha travolgiuu i difes russ, ma el principp Ugeni de Beauharnais el gh'eva minga assee de omen de sfruttà el success.
La Guardia Russa l'era 'dree a contrattaccà, ma l'artijeria francesa l'ha impedii l'operazion. A la fin del dì i combattiment s'hinn fermaa perchè tucc eren tropp debol per segutà, e in de la nott i Russ s'hinn retiraa col lassà in sul camp 44.000 omen.
I Frances de omen n'hann perduu 33.000, ma ormai gh'even la porta de Mosca bella dervida.
Pëtr Ivanovič Bagration

**Pèder Bagratiòn** (Russ: *Pëtr Ivanovič Bagration*; Armen: *Petre Bagrationi*; 1765 – 1812) l'è staa on general Russ de la famija nòbil armena dij Bagratiòn.

L'haa cominciaa la soa carrera combatend contra i Polach e contra i Turch, e l'era giamò on general pièn de esperienza aj temp de la Rivoluzion Francesa e dij guèrr Napoleonich.

L'è staa in Italia e in Svizzera sòta el general Suvarov aj temp de la prima vegnuda del Napuleoon, poeu l'haa combatuu a Hollabrunn (in dove cont una azion de retroguardia l'è riessii a salvà l'esercit del general Kutusov), Austerlitz, Eylau, Heilsberg e Friedland.

In del 1809 l'è staa mandaa ncamò a combàtt i Turch, e l'è tornaa indree aj temp de la Campagna de Rùsia in del 1812. L'era minga d'accòrd in su la ritirada senza combàtt, ma l'haa rispetaa i ordin anche se l'haa litigaa cont el Barclay de Tolly. A Borodino el comandava l'ala sinistra dj Rùss e l'haa combatuu cont coragg finna a che l'è staa colpii de ona palòtola de fusiil. La ferida la s'è infetàda e el Bagratiòn l'è mort el 24 de Setember del 1812.
Michael Andreas Barclay de Tolly

El **Michael Andreas Barclay de Tolly** (in Insubregh: *Michee Andreja Barclay de Tolly*; in Russ: *Michail Bogdanovič Barklaj-de-Tolli*; 1761 - 1818) un todesch che 'l stava de cà in de la Livònia, ma de origin scozzesa (clan dij Barclay), l'haa servii 14 agn in del esercit rùss prima de devegnì general. L'haa combattuu cont success contra i Polacch, i Svedes e i Turch e in del 1799 l'è devegnuu general. 

L'haa combattuu contra el Napoleon a Pultusk e a Eylau, poeu el s'è cruzziaa de reformà l'esercit dòpo che in del 1810 l'è staa faa minister de la Guerra.

Quand el Napoleon l'haa invaduu la Rùssia l'è staa el primm a dì che gh'era de trass indree senza combatt, ma el s'è scontraa cont l'alter comandant rùss Bagration ch'el voreva inveci combatt e l'è staa sostituii del Kutusov. A Borodino el Barclay de Tolly el comandava l'ala destra dij rùss, ma poeu el s'è retiraa de l'esercit per problema de salut. 

L'è tornaa indree in del 1813 e l'haa comandaa l'esercit rùss a Bautzen, in de la Campagna de Francia e duranta i Cent dì quand che l'haa menaa i sò trupp contra Paris.
Michail Illarionovič Goleniščev-Kutuzov

El **Michel Kutuzov** (russ: Михаил Илларионович Голенищев-Кутузов, *Michail Illarionovič Goleniščev-Kutuzov*, 1745-1813) l'è staa on general russ. L'è regordaa soratutt per aver battuu l'esercit del Napoleon che l'aveva invas la Russia in del 1812 .

Ai temp de la terza coalizion l'era rivaa tròpp tardi per soccorr i Austrìach a Ulma, ma l'ha savuu tegnì foeura i sò òmen de ona trappola organizzada di Frances.

L'ha minga poduu partecipà a la battaglia de Austerlitz perchè l'era staa retardaa per spiegà i sò piàn a l'imperador Lissander II e al Re prussian, poeu l'è andaa a combatt contra i Turch, l'alter nemis stòrich de la Russia.

Quand el Napoleon l'ha invaduu el sò paes l'è staa ciamaa a ciappà el pòst del Barclay de Tolly dòpo de la bataja de Smolensk, e l'ha deciduu de retiràss senza combatt lassand peroo terra brusada intorna aj Frances. El gh'ha avuu un mucc de crìtich per questa decision che l'è poeu resultada giusta.

A Borodino l'è staa desconfigiuu e l'ha lassaa Musca al nemis, ma l'ha indebolii e el gh'ha lassaa indree nagòtt.

Intant che i frances se retiraven l'ha colpii durament e, cont on poo pussee de fortuna, el saria riessii a distrugg del tutt el nemis a la Beresina.
Battaja de Lipsia

La **battaja de Lipsia** l'è stada voeuna de quei di guerr napoleonigh; l'è staa on sconter tra i pussee grand de tucc i temp, inscì important che l'è staa ciamaa anca "la Battaja di Nazion".

I Frances, cont i sò leaa, gh'aveven 200.000 omen e settcent cannon, ma contra de lor gh'era i esercit de Svezia, Austria, Prussia e Russia, fort, tucc insema, de 400.000 omen e 1500 cannon.

El problema principal per l'Imperador l'era el fatt ch'i sò nemis rivaven de depertutt, de manera che lù el gh'aveva de divid i sò forz.
El primm attacch el gh'è staa faa a lù de part di Austriegh del Schwartzenberg, la mattina del 16 de ottober 1813 a sud de Lipsia, ma l'è minga riessii a passà e, in gir de ona quai ora, i Austriegh hinn tornaa in sù i posizion de partenza.
A nord el Blücher l'ha tentaa l'attacch a la testa di sò Prussian, ma anca quell lì l'è staa respingiuu di omen de l'Auguste Marmont.
El dì dopo l'è staa on dì de reorganizzazion; el desdott i Leaa, mej organizzaa respett ai dì prima (anca grazzie al fatt che l'era rivaa el Bernadotte cont i sò Svedes e 'l Levin August von Benningsen coi sò Russ), hann taccaa, con 350.000 soldaa.

Per ona desenna de or la battaja l'è stada pussee dura che mai, ma i Frances hinn riessii a tengì i sl posizion; però poeu el numer l'ha faa la soa part, e 'l Napoleon l'è staa costringiuu a ordinà la retirada, col passà per on pont (l'unigh che 'l gh'era). La saria stada ona retirada da manual, ma a on bell moment on colp de cannon l'ha traa giò el pont, che l'è crodaa e l'ha lassaa inscì 20.000 omen isolaa. Ghe n'è staa on quaivun che l'ha provaa a nodà per scappà via, ma on bell poo de lor hinn staa coppaa intant ch'eren dree a fàll.

## Alter progett
Battaja de Abukir

La Zoca de Abukir (arab: *Abu Qir*), al dì d'incoeu ciamada *Mesra* l'è situada in su la còsta egiziana del Mediterrani in tra Lissandria d'Egitt e la boca del Nil de Rosetta. In del 1798, el primm de agost, la gh'è stada la battaja naval in tra i Frances e i Ingles: L'ammiraj ingles Orazi Nelson, cont una flòtta de 12 nav, l'ha sorprenduu la flòtta francesa fòrta de 13 nav e l'ha afondaa 8 di quest e l'ha faa scappà i alter, de manera de compromett la Campagna d'Egitt del Napoleon e tajà foeura i riforniment.

L'ann dòpo in del stess sit, ma in su la terraferma, el Napoleon el sconfiggeva i Turch, ma oramai la soa campagna l'era stada compromettuda.
Battaglia de la Beresina

La **Battaja de la Beresina** l'è stada on sconter armaa in tra i Frances e i Russ, combattuda in di dì che vann del 26 al 29 de november del 1812.

Quell che 'l restava de la *[[Grande Armée]]* de Napoleon (49.000 soldaa e alter 40.000 personn minga bonn de combatt) l'era dree a retiràss invers l'ovest. I esercit russ, comandaa de Peter Wittgenstein, Michail Kutuzov e Pavel Čičagov, con 140.000 omen, hann cercaa de bloccàggh el passagg arent al fiumm Beresina (al dì d'incoeu in Bielorussia) e fà foeura i Frances ona voeulta per tutt.

El primm problema per el Napoleon l'è rivaa quand, dopo vess rivaa in sù la Beresina, l'ha viduu che 'l fiumm l'era minga giazzaa, e donca el podeva nò fàggh passà sora i sò omen. El dì dopo (el vintisett), l'è scominciada la battaja.  
El pont pussee vesin l'era staa traa giò, ma el general Jean-Baptiste Eblé l'ha ditt de vess bon de fànn sù vun noeuv. L'important a l'era de dàggh protezion a lù contra el Čičagov, che 'l se trovava al de là del fiumm. El maresciall Oudinot a l'è andaa a sud per proteggel e i genier de l'Eblé hinn riessii a mett giò on ponton de cent meter.

La cavallaria francesa l'è passada de corsa per organizzà e defend ona testa de pont. I frances hann miss giò on alter pont e hann faa passà anca i cannon. L'è staa appena in temp, perchè 'l Čičagov l'ha capii el sò error e 'l s'è slanzaa invers i 11.000 frances giamò passaa al de là de la Beresina.

A mezzdì el Napoleon e la soa guardia hann passaa el ponton. Lilinscì el problema l'è staa quell de fà passà anca l'altra part de la retroguardia, che l'era dree a combatt contra i omen del Wittgenstein.
A la bassora vun di ponton l'è staa s'ceppaa, ma i omen de l'Eblé hinn staa bon de giustàll prima de sera. El maresciall Davout e i soldaa de l'Eugeni de Beauharnais hann passaa el pont. In sù l'altra banda i restava domà i soldaa del maresciall Oudinot.

Despoeu de la mezzanott, anca l'Oudinot l'è passaa de l'altra banda del pont, e inscì i Frances hann poduu suttà la retirada. I frances aveven perduu 25.000 omen in del combatt e alter 20.000 in de l'aqua giazzada. Alter 10.000 hinn staa coppaa di cosacch intant che se retiraven.
Nicolas Charles Oudinot

El **Nicolas Charles Marie Oudinot** (Bar-le-Duc 1767 - Paris, 1847) l'è staa on general frances ch'el s'è mettuu in mostra in dj esercit de la Republica e del Napoleon, e che dòpo de la bataja de Wagram (1809) l'è staa faa Maresciall.
Ugeni de Beauharnais

L**'Ugeni de Beauharnais** (frances: *Eugène de Beauharnais*; italian: *Eugenio di Beauharnais*; Paris, 1781 - Monegh de Baviera, 1824) l'è staa on general e politigh frances.

L'era fioeu del Lissander de Beauharnais e de la Giuseppina Tascher de la Pagerie (la prima miee del Napoleon). L'ha tolt part ai campagn d'Egitt e d'Italia che l'era anmò 'n bagai e in del 1805 l'è staa faa visrè del regn d'Italia del Napoleon, che l'eva dottaa, col segutà a 'ndàggh adree e a servìll in di sò guerr.

Quand el Napoleon l'ha 'bdicaa, el vundes de april del 1814, l'Ugeni de Beauharnais l'ha cercaa de svincolàss per divegnì re d'Italia, ma el sò tentativ l'è servii a nagott per la rivolta de Milan, indove l'è staa coppaa el sò minister di finanz (Giuseppe Prina) e per l'intervent di Austriegh, che hinn riessii a andàgh dent in Lombardia senza fadiga.
Giuseppe Prina

**Giuseppe Prina** (Noara, 1766 - Milan, 1814) l'è staa el minister di finanz del Regn d'Italia sòtta el Napoleon.

L'era odiaa perchè el representava la politiga fiscal di Frances, e la fin del period napoleònich l'è staa al center de la rebellion milanes  contra i Frances. Nonostan de vesses sconduu l'è staa ciappaa, sbiottaa e trascinaa in gir per Milan primma de vess coppaa.
Republica de Bèrghem

Dopu che el dì de Nadàl del 1796 i franzes i hinn entraa en Bèrghem senza combatt, d'acordi cont el Podestaa Ottolini che l'aveva concordaa el ritir dj trupp veneziàn, el 12 de marz del 1797 la vegn proclamada la Republica Bergamasca. L'Ottolini, minaciaa de vess menaa via, el part per Brèssa, mentra la vegniva elegiuda la noeuva amministrazion del Comun formada de 24 personn, che la mett insèma anca una parvenza de esercit.

Dopo dù dì la Republica la vota l'annession a la republica Cispadana, e vegnen  brusaa diversi bandér venezian. Se comincia a mett giò in de la citaa e in dj contraad l'arbol de la libertaa.

In di vall la ciappa però forma una sorta de contro-rivoluzion perchè la republica la par vess contra la religiòn e sopratutt in dj paes i pret riessen a portaa el popol de la part dj Veneziàn, ma quest moviment l'è combatuu e eliminaa nel gir de un mes.

A la fin la Republica Bergamasca la entra a faa part de la Republica Cisalpina cont el trataa de Campoformio.
Joachim Murat

El **Gioacchin Murat** (*Joachim Murat* in Frances; *Gioacchino Murat* in Italian; Labastide-Fortunière, 1767 - Pizzo Calabro, 1815) l'è staa on general frances, re de Napoli e cugnaa de Napoleon.
L'era on aiuttant de camp de Napoleon e, in del 1800, l'ha sposaa la Carolina Bonapart, sorella del futur imperador. Dopo de la battalia de Marengh, l'ha firmaa in del 1801 on trattaa cont i Napolitan e poeu, dopo di battali de Austerlitz, Jena, Eylau e de l'occupazion de la Spagna l'è vegnuu re de Napoli e l'ha scominciaa ona politiga reformadora.

Comandant de cavalleria in de la Campagna de Russia, dopo de l'abdicazion de l'imperador (1814) l'ha cercaa de mettes d'accordi cont i Austriegh per conservà el regn; però l'ha poeu ciappaa a combatt contra de lor cont ona spedizion vers l'Italia del Nord.
In del 1815 l'ha pubblicaa el Proclama de Rimini, ma poeu l'è staa battuu a Tolentino e l'è staa costringiuu a 'bdicà. Col provà de ciappaa de noeuv el regn, l'è sbarcaa a Pizzo Calabro, ma l'è staa faa presonee e fusilaa di Borbon.
Louis Charles Antoine Desaix

El **Louis Charles Antoine Desaix** (Ayat-sur-Sioule, 1768 - Marengh, 1800) l'è staa on nobil e general frances.

L'ha combattuu ai temp de la Rivoluzion Francesa e anca sotta i ordin del Napoleon.

L'ha tolt part a la Campagna d'Egitt (1798) e a la Segonda Campagna d'Italia (1800): lì l'è staa coppaa duranta la Battalia de Marengh, che l'è stada vinciuda di Frances.
Champaubert

**Champaubert** (cioè *Camp del Bert*) l'è on comun de la Francia del centro-nord cont ona popolazion de domà 127 abitant.
El paes el se troeuva in de la region de Sciampagna-Ardenn, in del dipartiment de la Marna.
A Champaubert la gh'è stada ona battalia di guerr napoleonigh, in del 1814.
Adolphe Édouard Casimir Joseph Mortier

El **Adolphe Édouard Casimir Mortier**, conossuu anca domà 'me **Édouard Mortier** (Château-Cambrésis, 1768 - Paris, 1835), l'è staa on general frances.

L'ha tolt part ai guerr revoluzionari e a quei del Napoleon.
Dopo la fin de l'Imper, l'è 'gnuu on sostenidor di Borbon, e l'è diventaa president del Consili de Luis Filipp d'Orléans. L'è mort in d'on attentaa che 'l gh'aveva de coppà el re.
Craonne

**Craonne** l'è on comun de la Francia del nord cont ona popolazion de domà 67 personn.
El paes el se troeuva in la region de la Piccardia, in del dipartiment de l'Aisne.
In del 1814 l'è staa el sitt de ona battalia di guerr napoleonigh, voeuna di ultimm vinciuu del Napoleon. Ai temp de la Prima Guerra Mondial la se trovava proppi in del mezz del front occidental, inscì l'è stada trada giò quasi del tutt; dopo la guerra però l'è stada fada su ancamò de noeuv.
Étienne Jacques Joseph Alexandre MacDonald

L**'Étienne Jacques Joseph Alexandre MacDonald** (Sedan, 1765 - 1840), duca de Tarent, l'è staa un general frances anca se 'l nomm el mostra che 'l gh'aveva on'origin scozzesa.

L'ha scominciaa la carrera militar in del 1786: Insema al general Dumouriez l'ha combattuu a Jemappes e poeu, vegnuu general de brigada in del 1793, a Tourcoing e Hondeschoote.
In la Campagna d'Italia l'ha vinciuu a Modena; poeu l'è andaa sù in Germania insema al general Moreau.

Quand che 'l Moreau l'ha tradii, el MacDonald l'ha difenduu: inscì Napoleon a l'ha scasciaa foeura de l'esercit. Gh'è voruu cinch ann prima che 'l riciamass indree, e quand quella robba chì l'è succeduda, lù l'ha battuu l'esercit austriegh a Wagram.
Inoltra l'ha combattuu cont onor in Spagna, Russia, Germania e Francia, col toeu part ai battali Lützen, de Bautzen, Katzbach, Lipsia (indove che l'è staa quasi ciappaa presonee del nemis) e Hanau.
In del 1814 l'è staa vun de quei che hann convinciuu l'imperador a retiràss e l'ha negozziaa la pas cont i Leaa. In di Cent Dì l'ha vuttaa el re Luis XVIII a scappà foeura de la Francia e l'ha refudaa de tornà a combatt cont el Napoleon.
Ney

*Ney, comun todesch de la Renania-Palatinaa.
*Ney, comun frances del dipartiment de Giura.
*Ney, strument musigal de l'Asia.
*Michel Ney, general frances.
Charles François Dumouriez

**Charles François Dumouriez** (Cambrai, 1739 - Londra, 1823) l'è staa on general e omm politigh frances.

L'è staa minister di Ester e de la Guerra ai temp de la Rivoluzion Francesa. L'ha combattuu e l'ha portaa a la vittoria i Frances a Valmy e a Jemappes, anca se l'ha perduu a Neerwinden. Per quella reson chì i sò nemis politigh a Paris en profitten per mettel in difficoltà, inscì lù el passa cont el nemis (prima i Austriegh e poeu i Ingles).
Dopo avè combattuu a longh per i Ingles contra el Napoleon (per esempi in Spagna, insema al Wellington), l'è mort in pension in Inghilterra, indove l'era vegnuu on allevador de boeu.
Carl Filipp de Schwarzenberg

El **Carl Filipp de Schwarzenberg** (todesch: *Karl Philipp Fürst zu Schwarzenberg*; Vienna, 1771 - Lipsia, 1820) a l'è staa on general austriegh.
L'ha combattuu a Hohenlinden (1800) e a Wagram (1809). In del 1813 l'è staa decisiv per la vittoria de Lipsia, e ancamò duranta i Cent Dì, quand che l'ha comandaa l'armada austriega contra el Napoleon.

## Vos corelaa
*Schwarzenberg
Battaja de Ligny

La **battaja de Ligny** del 16 de giugn del 1815 a Ligny l'è stada voeuna di battaj di guerr napoleonigh e l'è stada l'ultima vitòtoia de la carrera milidar del Napoleon, che duu dì dopu l'è staa definitivament battuu in de la battaja de Waterloo.

El Napoleon el voreva lassà dividuu i Ingles di Prussian, per taccài separatament, e l'è riessii a rivàggh addoss al Blücher (el comandant prussian) e l'ha travolgiuu quasi del tutt, col mandà el general Jean-Baptiste Drouet d'Erlon a colpìll in sui fianch.

La manoeuvra la saria riessida proppi del tutt, se 'l Michel Ney, che l'era staa retardaa in de la battaja de Quater-Bras, el fuss rivaa in temp per tajàggh foeura la retirada ai Prussian; l'è minga staa inscì e, anca se a la fin la Guardia Imperial l'è riessida a costringg i nemis a la retirada, el Blücher l'ha poduu portà foeura i sò omen in ordin, anca a cost de perden 25.000, e l'è staa bon inscì de tornà a combatt dopo duu dì.
Auguste Frédéric Louis Viesse de Marmont

**Auguste Frédéric Louis Viesse de Marmont**, conossu anca domà 'me **Auguste Marmont** (Châtillon-sur-Seine, 1774-1852) l'è staa on general frances.

Offizial de artijeria, l'ha combattuu a Tolon e Magonza, prima de vess ciamaa del Napoleon per la campagna d'Italia del 1796, e poeu in quella d'Egitt, indove l'è staa promoss general.
In del 1800 l'ha tolt part a la Battalia de Marengh; in del 1804 l'è staa promoss maresciall e l'ann dopo a l'era al comand del Segond Corp d'Armada che l'ha combattuu a Ulma.
Spedii in Dalmazia l'è staa nominaa *duca de [[Ragusa (Croazia)|Ragusa]]*, per avè scasciaa foeura i Russ de quella città.
In del 1809, dopo de la battalia de Wagram, l'è andaa innanz a segutà i Austriegh che scappaven e l'ha ris'ciaa gross: l'è staa salvaa del rivà di rinforz.
In del 1811 l'ha combattuu in Portogall e Spagna e l'è staa ferii in de la Battalia de Salamanca. L'è tornaa a combatt in del 1813 e l'ha tolt part de Lützen, Bautzen, Dresda, Lipsia e Hanau. L'ann dopo l'ha ben combattuu in de la Campagna de Francia, ma l'è staa critigaa per la sconfitta de Laon.
Insema al Mortier e al Moncey l'è staa vun de quei che s'hinn renduu ai Leaa, e durant i Cent Dì l'è staa fedel al re Luis XVIII.
Dopo de Waterloo, l'è staa tra quei che hann votaa per fà fusilà el Michel Ney. L'ha segutaa a vess fedel ai Borbon e per quest, dopo la Rivoluzion del 1830, l'è staa costringiuu a l'esili, per tornà mai pù in Francia. Quest perchè lì ormai el sò nomm l'era venguu on sinonim de "traditor".
Battaja de Montereau

La **battaja de Montereau** l'è ona battaja di guerr napoleonigh combattuda a Montereau-Fault-Yonne, el desdott de febrar del 1814.

Menter on esercit leaa comandaa del Carl Filipp de Schwartzenberg l'era in marcia in direzion de Paris, el Napoleon, che l'era 'dree a combatt i trupp del Blücher, l'ha ordinaa ai sò omen ona marcia forzada de cent chilometer per frontà la minascia noeuva.

El 18 de febrar i Frances s'hinn battuu 'me di leoni per salvà el sò territori e, grazzia anca a on bombardament precis de l'artijeria, hann liberaa la città de Montereau-Fault-Yonne. La battaja la gh'è costada sesmilla omen ai Austriegh e 2.500 ai Frances.
Emmanuel de Grouchy

L**'Emmanuel de Grouchy** (1766-1847) l'è staa on nobil e militar frances.

L'era 'ndaa dent a l'esercit in del 1781 e, dopo ses ann, l'è 'ntraa a fà part de la Guardia Real; per quella reson chì l'è staa scasciaa via in del 1793, ma dopo duu ann l'è staa ciamaa indree e l'è vegnuu general.

L'ha tolt part a la spedizion in Irlanda, poeu l'è staa in Italia per combatt a Novi Ligure; chì l'è staa ferii e faa presonee.
El fatto che 'l fudess bon de combatt el s'è viduu a Eylau e a Friedland; l'è staa anca governador de Madrid. L'ha combattuu anca a Wagram.

In del 1812 l'è staa vun de quei che s'hinn comportaa mej sia duranta l'invasion de la Russia (per esempi in de la Battalia de Borodino) che in de la retirada.

El s'è retiraa per reson de salud, ma in del 1814 l'è tornaa 'nmò indree per vess ferii on'altra volta in de la Battalia de Craonne. L'ha lavoraa anca cont i Borbon, quand hinn tornaa: ma duranta i Cent Dì l'è passaa anmò cont el Napoleon, che l'ha faa vegnì Maresciall. Ma duranta la Battalia de Waterloo l'è staa minga bon de fermà i Prussian del Blücher: l'error che 'l gh'è costaa ai Frances la vittoria.
Louis Nicolas Davout

El **Louis Nicolas Davout** (Annoux, 1770 - Paris, 1823), a l'è staa on nobil e general frances.
Anca se l'era on aristocratigh, l'ha tolt part a la Rivoluzion Francesa e a 23 agn l'era giamò general.
L'ha combattuu in Germania e poeu cont el Napoleon in Egitt; infin in Italia. In del 1804 l'è staa nominaa Maresciall, el pussee giovin de tucc.
L'ha combattuu ad Austerlitz e duu agn dopo (1806) l'ha daa proeuva di sò capacità col vincc a Auerstädt con 26.000 omen contra i 50.000 prussian.
El gh'ha 'vuu di bon success anca a Eylau, Eckmühl, a Ratisbona e a Wagram.
Duranta la Campagna de Russia l'ha suggerii al Bonapart de taccà i Russ in sui fianch a Borodino, ma l'è minga staa scoltaa. Nanca duranta la retirada l'è staa scoltaa, quand che 'l diseva de mudà el percors per cercà de trovà del mangià. L'ha comandaa la retroguardia e l'ha combattuu a Malojaroslavec, Polock e Vjaz'ma. El Napoleon el se lamentava che la soa strategia la faseva perd temp perchè la faseva vegnì la retirada troppa lenta, e inscì l'ha sostituii cont el Michel Ney.

Poeu gh'hann daa l'incarigh de difend Amburgh, e lù l'è staa inscì bravo che l'è staa costringiuu a lassàlla perd domà del noeuv re frances (Luis XVIII), in del 1814.
Duranta i Cent Dì el Bonapart l'ha nominaa Minister de la Guerra e l'ha lassaa a Paris per controllà che ghe fudessen nò di tradiment di monarchigh. Se dis che se a Quatre-Bras e a Waterloo el ghe fudess staa anca lù, i robb forsi sarissen staa different.

Dopo la fin de Napoleon l'è staa fedee anca ai Borbon, *per el ben de la Francia*.
Battalia de Jena

La **battaglia de Jena** l'è scominciada quand, in de la sera del 13 de ottober del 1806, i Frances comandaa del Maresciall Lannes s'hinn incontraa casualment cont i Prussian del General Friedrich Hohenloe; Lannes l'ha subit ciamaa rinforz e in de la nott i Frances hinn rivaa a 'vèggh 50.000 omen, contra i 35.000 prussian. Alter 40.000 Frances eren in marcia.
I Frances gh'even l'intenzion de portà el combattiment in camp avert, indove 'l numer el cunta pussee; Hohenloe l'ha mandaa a ciamà rinforz de 15.000 del Ruche, col sperà de resist fina a quand sarien rivaa.
El Maresciall Ney l'ha lanciaa on assalt minga autorizzaa in del centro, e l'è stada ona stupidada perchè l'ha miss i Frances in seria difficoltà; el Lannes e 'l Bartrand e tutta la cavalleria francesa hann dovuu intervegnì per tirà foeura di pericol el Maresciall, inscì impulsiv.
A la voeuna dopo mezzdì del 14 de ottober, el Napoleon l'ordinava l'avanzada general e in dò or i Prussian, ormai tropp stracch per i combattiment che aveven sostegnuu, s'hinn ritiraa de front a la cavalleria del Murat, col lassà in sul camp 25.000 omen contra i 5.000 frances.